Source: https://beta.e-justice.europa.eu/169/SL/defendants_criminal_proceedings?CYPRUS&init=true&member=1
Timestamp: 2019-12-07 11:44:47+00:00
Document Index: 5844393

Matched Legal Cases: ['sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ']

V teh informativnih listih je pojasnjeno, kaj se zgodi, če je posameznik osumljen ali obdolžen kaznivega dejanja, ki se obravnava v sodnem postopku. Informacije o prekrških v cestnem prometu, za katere se ponavadi izrekajo mandatne kazni, kot so globe, najdete v Informativnem listu 5. Če ste žrtev kaznivega dejanja, lahko izčrpne informacije o svojih pravicah najdete tukaj.
Osebo, ki je osumljena vpletenosti v kaznivo dejanje, lahko zasliši policija. Policija je odgovorna za preiskavo kaznivega dejanja.
Osumljeni je lahko prijet na podlagi sodnega naloga, razen če ga zalotijo pri storitvi kaznivega dejanja.
Osumljeni mora biti pred policijskim zaslišanjem obveščen o pravici do komunikacije z odvetnikom in poučen o svojih pravicah.
Če preiskava privede do obremenilnih dokazov zoper osumljenca, ga policija formalno obtoži. V resnih kazenskih zadevah odločitev o pregonu sprejme generalni državni tožilec. Za pooblastila policije vedno veljajo splošna navodila generalnega državnega tožilca, ki je na podlagi ustave pooblaščen, da uvede, vodi, prevzame in nadaljuje ali ustavi kakršen koli kazenski postopek.
Policija predloži obtožnico, v kateri je(so) navedeno(-a) kaznivo(-a) dejanje(-a), okrožnemu sodniku v potrditev. Če je obtožnica potrjena, je obdolženi pozvan, naj se na določen datum zglasi na sodišču.
Kazenske zadeve lahko glede na njihovo resnost obravnava: (a) sodnik posameznik na okrožnem sodišču, na območju katerega je bilo kaznivo dejanje storjeno, po skrajšanem postopku, (b) na podlagi informacij porotno sodišče, ki ga sestavljajo trije sodniki okrožnega sodišča in mu predseduje predsednik okrožnega sodišča.
V skrajšanem postopku obdolženi na dan, ko je pozvan pred sodišče, odgovori na obtožbo(-e) tako, da se izreče za krivega ali nedolžnega. V zadevah, ki jih obravnava porotno sodišče, na določen dan pred sodnikom okrožnega sodišča poteka predhodna preiskava. Predhodna preiskava se lahko izpusti, če generalni državni tožilec potrdi, da ni nujna. V sodobnih kazenskih postopkih se predhodne preiskave običajno ne izvajajo.
Žrtev kaznivega dejanja ima pravico do zasebne tožbe.
Generalni državni tožilec je v celoti odgovoren za kazenski pregon in ima tudi pravico do ustavitve pregona.
Na Cipru ni sojenja s poroto.
Če sodišče pri preiskavi ugotovi, da obdolženi zaradi duševne motnje ali nezmožnosti ni procesno sposoben, lahko sodišče zanj odredi zdravljenje v zavodu za duševne bolezni.
Obdolženi lahko vloži predhodne ugovore zoper obtožbe zaradi: (a) neobstoja stvarne ali krajevne pristojnosti sodišča, (b) predhodne oprostitve ali obsodbe za isto(-a) dejanje(-a), (c) pomilostitve za kaznivo(-a) dejanje(-a), (d) nepopolnih ali podvojenih obtožb.
V isti obtožnici je za povezano kaznivo ravnanje lahko obtoženih več oseb. Če to velja za nepravično, lahko sodišče odredi, da se obtožba razdeli za namene sojenja.
Glavna obravnava se začne z dokazi tožilstva. Po predstavitvi zadeve s strani tožilstva sodišče odloči, ali mora obtoženi odgovarjati. Če mora, ga sodišče pozove k obrambi in ga obvesti o njegovi pravici do molka ali izjave z zatožne klopi ali pričanja pod prisego. Obtoženi lahko vedno pozove priče v svojo obrambo. Iz uresničevanja pravice do molka se ne smejo izpeljati nikakršni sklepi v škodo obtoženega. Po predstavitvi obrambe stranke podajo zaključne govore in sodišče izreče sodbo.
Vse priče, ki na sodišču pričajo pod prisego, se lahko navzkrižno zaslišijo.
Sojenje mora potekati v skladu s predpisi o poštenem sojenju. Domneva nedolžnosti velja ves čas sojenja. Dokazno breme vedno nosi tožilstvo. Če po koncu glavne obravnave sodišče ni brez razumnega dvoma prepričano o krivdi obtoženega, mora biti ta oproščen.
Če je obtoženi obsojen, sledi postopek izreka kazni.
Prijetje in preiskava
Pravni urad Republike Ciper
Policija Cipra